มันนี่ทูเดย์
บสส.เปิดบ้านเจรจาหนี้
19 เม.ย. 2559

บสส.เปิดบ้านเจรจาหนี้
บริษัท บริหารสินทรัพย์สุขุมวิท (บสส.) หรือ SAM เปิดโครงการ “เปิดบ้านทำงานวันหยุด” เพื่อให้ลูกหนี้เข้าเจรจาปรึกษาปัญหาหนี้วันที่ 23 เม.ย.นี้พร้อมกันทั่วประเทศ เพื่อหาทางออกร่วมกันในการแก้ไขปัญหาหนี้สินโดยไม่เสียค่าใช้จ่ายใดๆ ครั้งนี้ บสส.ได้ส่งจดหมายเชิญลูกค้าปรับโครงสร้างหนี้รายย่อยทั่วประเทศ 850 ราย คิดเป็นภาระหนี้กว่า 2,500 ล้านบาท ปรึกษาแก้ไขปัญาหนี้ได้ที่ สำนักงานใหญ่ อาคารซันทาวเวอร์ส เอ ชั้น 27 และสาขาทั้ง 4 แห่ง คือ เชียงใหม่ ขอนแก่น สุราษฎร์ธานี และพิษณุโลก 
ทุนสำรองฯ ยังเพิ่ม
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ 8 เม.ย.ที่ผ่านมา ว่า อยู่ที่ระดับ 1.767 แสนล้านเหรียญสหรัฐ หรือประมาณ 6.215 ล้านล้านบาท เพิ่มขึ้นจากสัปดาห์ก่อนหน้า 1,200 ล้านเหรียญสหรัฐ หรือประมาณ 4.21 หมื่นล้านบาท และมีฐานะซื้อเงินตราต่างประเทศล่วงหน้าสุทธิ 1.34 หมื่นล้านเหรียญสหรัฐ ลดลง 400 ล้านเหรียญสหรัฐ ส่งผลให้ทุนสำรองสุทธิอยู่ที่ 1.901 แสนล้านเหรียญสหรัฐ